Tölvur og tónlist: Erfið sambúð? / 09/2005

Það má vel vera að Bill Gates og Steve Jobs vilji að tölva verði miðpunktur stofunnar og stjórni allri afþreyingarneyslu heimilisins. Ef til vill viljið þið það líka. En ég vona að þið fyrirgefið mér fyrir að trúa því að tími tölvunnar sem tónlistarmiðstöðvar sé ekki kominn.

Þessi trú mín styrktist enn betur þegar ég prófaði að setja upp iTunes 5.0.1 (sem átti að „bæta verulega stöðugleika 5.0 útgáfunnar“) á einni Windows tölvunni minni. Þegar ég endurræsti – eða reyndi það öllu heldur – komst ég að því að tölvan var orðin óvinnufær eða því sem næst.

Í hvert sinn sem ég ýtti á ræsihnappinn sýndi tölvan Windows ræsiskilaboðin og fraus svo. Það var ekki einu sinni hægt að ræsa hana með því að ýta á og reyna að komast í Safe Mode ham. Það sem bjargaði mér var „Last Known Good Configuration“ möguleikinn – þegar ég hafði loksins lesið það sem stóð á ræsiskjánum og áttað mig á því að í þessu fína dæmi um undarlega notendaskilahönnun Microsoft þurfti maður að ýta á L lykilinn til að ræsa þann möguleika.

Eftir að tölvan var endurvakin tilkynnti iTunes að það væri enn að reyna að setja sig upp, en mér tókst að koma í veg fyrir það með því að fara í Task Manager og síðan Add/Remove Programs. Var þetta einangrað tilfelli? Ekki aldeilis, á Vefnum fann ég út að fjöldi annarra hafði lent í svipuðum vanda. Og síðan mundi ég eftir því þegar ég keypti eitt sinn 5.000 króna gjafabréf í iTunes-versluninni handa dóttur vinar míns svo hún gæti sótt tónlist á nýja iPodinn sinn. Það virkaði til að kaupa eitt lag. Eftir það dró iTunes 1.000 krónur frá reikningnum fyrir tvær plötur en í stað þess að stúlkan halaði niður tónlist fékk hún tvö skilaboð um að „óþekkt villa hefði átt sér stað.“ Þar sem ekki var boðið upp á neitt símanúmer svo móðir hennar gæti látið kvartanadeild iTunes fá það óþvegið notaði hún notendaþjónustu iTunes á Netinu – en fékk aldrei svar til baka. Engin viðbrögð bárust við þessu vandamáli, sem kom upp í júní 2004, fyrr en í ágúst og þetta var ekki leiðrétt fyrr en í september og það var einungis vegna þess að ég kvartaði við markaðsdeild Apple. Mun ég einhvern tímann aftur kaupa tónlist í gegnum iTunes? Giskið.

Það gæti verið eitthvað við tónlistarþjónustu sem einfaldlega á ekki við tölvur. Þegar ég setti Napster upp á aðra tölvu fyrir nokkrum mánuðum leiddi það til enn verra hruns – eins og ég áttaði mig á þegar tölvan hrundi algerlega eftir að Chkdsk fann við björgunartilraunir mínar fjölda kross-tengdra og gallaðra kerfisskráa. Til að laga þetta þurfti að hreinsa allt út af harða diskinum og setja stýrikerfið upp að nýju.

Þessi tilvik eru varla einu dæmin um það þegar stafrænir tónlistar- og myndspilarar virka ekki eins og þeir eiga að gera. Mér finnst hugmyndin um áskriftarþjónustu að tónlist í gegnum Windows Media á borð við þá sem Napster og Yahoo bjóða upp á ágæt, en ég heyri nógu margar hryllingssögur til að ég haldi mig bara við að hlusta á útvarp og kaupa geisladiska. Og þótt fagurgalinn sé nægur í þeim sem kynna Windows Media Center tölvur, hafa allar Media Center tölvur sem ég hef prófað glímt við alvarlega galla. Tæki til að senda tónlistar- og myndstrauma í gegnum þráðlaus net auka svo flækjustigið enn meira og fjölga mögulegum vandamálum.

Það þarf heldur ekki endilega að vera slæm hugmynd að minnka miðstýringuna. Ef geisladiskur skemmist – og ég man reyndar ekki hvenær það kom síðast fyrir hjá mér – þá hefur maður tapað nokkrum hundraðköllum. Þegar harði diskurinn hrynur, með hundruðum laga eða jafnvel hundruðum diska, getur maður búist við að eyða ansi mörgum klukkustundum af dýrmætum tíma sínum við að koma öllu saman í gang aftur.

Við bætist svo sú staðreynd að flest tónlistarsöfn á heimilistölvum eru geymd á sniði sem dregur að minnsta kosti örlítið úr gæðum upprunalegu upptökunnar, auk þess sem það að geyma allt sitt tónlistarsafn á tölvunni á sennilega best við í þeim tilvikum þegar því hefur verið safnað ókeypis á ólöglegan hátt. Ég stel ekki, þannig að enn sem komið er mun ég halda áfram að geyma mitt tónlistarsafn uppi í hillu – þar sem gallaður hugbúnaður getur ekki skemmt það á nokkurn hátt.